钦定古今图书集成/方舆汇编/职方典/第1346卷 > 肇庆府城池考 府志
## 钦定古今图书集成/方舆汇编/职方典/第1346卷 > 肇庆府城池考 府志

本府。〈高要县附郭。〉

肇庆府城池　：宋皇祐中，侬智高反，始筑子城，仅容廨宇。政和癸巳，郡守郑敦义乃筑石城，周八百七十一丈，高二丈，厚一丈。南临大江，西南隅至东南隅，三面绕壕，各深一丈，阔十丈，周四百五十八丈。城开四门：东曰“宋崇” ，西曰“镇西” ，南曰端溪，北曰“朝天。” 明洪武元年，江西行省郎中黄本初来掌府事，请加修筑，改“宋崇曰‘正东门’” ，镇西曰“景星门。” 其后，千户郭纯以城南隅滨江，用石甃河畔，高二丈，与城址并，捍御水患，至今赖之。景泰间，西贼屡犯乡关，知府黄瑜浚壕植栅于周城之外。栅外护以刺竹，栅内环以敌楼。工毕而寇适至，竟莫能犯。成化元年，城上增置串楼八百一十间，自是防守不患风雨。三年冬，建披云楼于城上西北。四年，建南门楼。五年，建东西二门楼，及四隅角楼。又议拓北城至静明寺，会水灾不果。后参将杨广建北门楼。十一年

知府李璲于披云楼近壕增筑砖城七十馀丈，厚一丈高，并旧城改四门额：东曰“庆云” ，西曰“景星” ，南曰“南薰” ，北曰“朝天。” 正德六年，知府程杲重修串楼，岁久而敝。嘉靖七年，兵备佥事李香与知府郑璋议撤串楼，修雉堞。三十九年，风雨连旬，城东北隅倾陷，兵备佥事皇甫涣与知府徐鹢修。崇祯二年，城西门楼圮，知府陆鏊修。

皇清康熙八年，飓风大作，城四角楼基俱圮。知府史

树骏修。十二年，大风雨，飘毁城堞，总督部院金光祖捐俸重修。壕自西门城外绕而北，过北门桥，至东门城外，谓之“外壕。” 自西门城内起小水通窦，过南门街至清军馆后而大，谓之“上壕。” 复通窦，过塘基头街下注，其大差减，谓之“下壕。” 下壕又通窦，出城，接外壕而达于江，自西门石嘴引江水而入者，谓之“西壕” ，乃官船避风之所。古澳在东门外，通大江，可以藏舟楫，避风涛，后为潮沙所壅。宋乾道六年，郡守曹总修复，设澳田若干亩，为岁收淘浚资。今田废而澳亦堙。自东门水埠头起，至天宁寺前止，接内壕水达江，乃其故址，亦谓之“外壕。” 先是，城东外街原靠城边，知府夏应台改出近壕至北门止。城西外街亦靠城边。知府夏应台改出沿壕至披云楼后新基及北门止，自此文运渐兴。城北外壕，旧从西门外绕披云楼后转东。万历三十七年，知府陈濂以“府治龙脉自西来” ，命工筑塞培脉，分北壕为两截。城北内壕原有监军道左渠消水日久，民作铺其上，淤塞。三十八年，知府江中楠拆铺修濬。崇祯二年，知县张明熙复濬之。

外州县

四会县城池　，先未有城。明洪武二十四年，肇庆卫指挥溤复以四会地接广西怀集，山林深广，寇盗出没，奏调后千户所官军，立栅为守。天顺三年，西贼流劫，巡抚叶盛始奏请立城。周五百七十六丈八尺，高二丈，厚一丈四尺六寸，砌以砖串楼五百四十有八，敌楼一十有八。开四门：东曰阳和，西曰德泽，南曰清宁，北曰“镇安。” 壕阔三丈，深九尺，岁久壕堙。正德九年，巡抚都御史丁楷濬之。十六年九月，城西南溃，知县萧樟修筑。万历三十三年，知县彭名世疏前壕，复侵地，议塞。后壕未集，先筑二基。西门濒河，岁遭冲啮，复架木叠石障之。

新兴县城池　，古新州无城池，惟筑土垣以卫衙宇。宋建炎四年，州守王敦仁始用砖石修筑，名“子城” ，周一千二百七十八步。绍兴十四年，州守黄济病其狭小，南去子城一里，东西北各去半里，遍植刺竹绕之，名“竹城” ，开四门以通出入。明洪武十三年，增土城于竹城内，高八尺，厚五尺，周一千一百八十丈，颜四门：东曰“朝阳” ，西曰“德胜” ，南曰“长生” ，北曰“拱辰。” 天顺七年，贼攻破之。知府黄瑜请都御史叶盛奏准筑砖城，周六百四十九丈，高一丈八尺，厚一丈，设警铺五十五座。四门外各环月城。门外改东门曰“阳和” ，西曰“捷胜” ，凿池周七百馀丈。弘治十二年，佥宪徐礼檄城内外各辟马路，广一丈，修敌楼、串楼及月城。嘉靖十年，佥宪王澄檄撤串楼，修雉堞。嘉靖三十七年，佥宪殷从俭、经彦采谓城蔽学宫，移南门于学前，曰《南征得路》。嘉靖四十一年，知县周崑重建敌楼。

皇清康熙十二年，知县李超重修。

阳春县城池　：“唐武德四年，始筑春州城，高一丈，厚六尺，周四百二十丈。宋皇祐二年，知州薛利和修城浚壕。” 元季废坏。明洪武三十年，知县赵清以阳春地接泷水、七寮、红豆等山，猺贼时发，奏调神电卫后千户所官军镇守。是年冬，千户锺良加筑，高二丈，厚一丈，周五百六十丈，壕深一丈，周六百九十丈，建敌楼三十，为门四：东曰“迎晖” ，西曰“靖江” ，南曰“镇蛮” ，北曰“仰京。” 天顺间，守备指挥李盛、知县李福海重修。立雉堞，设吊桥，环植刺竹。流贼屡至，不能犯。成化五年，守备指挥祖瑄重修。八年，按察使陶鲁去雉堞，为串楼，以防窃入。正德十年，知县黄宽重修。是年，都指挥卜玉增高西门月城，筑拦马墙。后因风雨，串楼毁坏。嘉靖三十四年，知县谢复生去串楼，仍立雉堞。万历九年，知县黄宪清建角楼，修四门楼，易其名曰“东和、西靖” 、“南镇、北拱。” 万历十五年八月内，飓风大发，飞石伐木，城楼窝铺，尽行圮坏。知县张文诰重修葺理，门楼、窝铺城垛，皆复其故。

阳江县城“池　，宋绍圣五年，知州丁琏始筑土城，高一丈五尺，厚一丈，周五里，壕深一丈，阔三丈，周六里。元大德间，种竹城外，以为障蔽。” 明洪

武三年，千户张均德甃以砖石，高二丈，厚一丈五尺，周八百九十二丈，壕深一丈，阔三丈五尺，周九百七十丈。城上设周庐四十四，开四门，东曰“承宣” ，西曰“威肃” ，南曰“宁海” ，北曰“镇安。” 天顺间，指挥韩裔濬壕。正德八年，分守参政黄颙设望楼四十八，筑南北二堰，壕水不竭，民今赖之。嘉靖二十五年，堰决，知县吴焕章重修，以石为楗。隆庆二年，知县王仲增高城五尺。万历七年，同知蔡懋昭增浚城壕，复筑二堰。十五年大风，楼橹周庐半毁，同知方应时重修，岁久多倾。

皇清康熙十一年，知县孙廷铎增修。

海朗守御所所城　“在县东南五十里。明洪武二十七年，都指挥花茂建。周八百五十丈，高一丈四尺。万历四年，增高三尺，门楼四。万历三十年，海防徐璘建敌楼六座。”

北津城　在县南三十里。高一丈五尺，厚四尺有奇，周二百二十丈，门三，楼七。康熙十年，知县孙廷铎修，寻废。十八年，知县周玉冲重修，添设后山炮楼。子城蔡长祥督造。北津向未有城，明万历年间创建。

双鱼城　在县西南一百五十里。明洪武二十七年，都指挥花茂建，周四百八十丈，厚一丈，高一丈八尺，门楼四。

皇清康熙十年，守备王得胜重修。

莲塘驿城　明嘉靖三十三年，佥事林应奎建，周三百二十八丈，高一丈四尺，窝铺九，垛口五百一十八，东西门楼各一。万历中，知县宋良木重修。

太平驿城　明嘉靖四十五年建，周围三百六丈，东西门各一，窝铺九。万历中，知县宋良木重修。

乐安驿城　明隆庆五年建，周二百丈。原在下寮，成化间，按察使陶鲁以“下寮沮洳，行旅不便” ，乃徙于此。地属阳江，官属阳春。隆庆中，阳江知县王仲与阳春知县熊烈筑以砖石。

高明县城池　，旧为高明巡司，无城。明成化十一年，知府黄瑜奏设县治。十六年，知府李璲始筑砖城，周六百六十丈，高二丈四尺，厚一丈五尺，建窝铺十八，开门三：东曰“寅宾” ，南曰“阜财” ，北曰“迎恩。” 城外有池。弘治十一年，知县凃缙凿深一丈，广三丈，外植刺竹。正德初，知府黄颙增串楼五百馀间。嘉靖元年乃改作雉堞。二十五年，知县石铭缮修。三十五年，知县徐纯修城濬池。隆庆六年，知县罗学植重修。万历十年，知县张佐治开西门。崇祯二年，知县邹应期建东门护城。崇祯五年，知县萧时勉筑西壕。南基就准壕，居民谭明纪纳饷佃。崇祯十三年，知县崔琳将雉堞原火形改为土形，增高二尺，以砖，旁筑马路。

皇清康熙二年，南楼倾卸，知县卢开象修复四楼，俱

称“完固” ，惟“子城” 未修。

恩平县城池　：明成化二年，佥事陶鲁立恩平堡，乃筑砖城，周三百二十五丈，高一丈八尺，厚一丈二尺。开四门：东曰阳和，西曰镇平，南曰永通，北曰承恩。浚壕植栅，城上环置敌楼窝铺。十六年，开设县治，复筑，高四尺。正德七年，知县邹级重修，城加三尺，池广二丈，深一丈。嘉靖间，城垣马道颓坏，督府檄县修筑。二十九年，知县阮琳重修四楼及更铺。四十二年，知县李河图修四楼，加筑马路，高二尺。崇祯十二年，知县王扉以旧城山水不利，数经残破，请建新城。于黄河蓢。筑砖城，周四百丈，高一丈八尺。四城楼各高二丈三尺，广三丈五尺。开三门：东曰“拱日” ，南曰“阳明” ，西曰“成庆” ，北为文昌楼。值明末未迁。

皇清顺治十一年，旧城为土寇王兴等焚毁，官吏寄。

居凹头寨，始议修葺新城以居官舍，关厢草创未备。

广宁县城池　。明嘉靖三十六年，都御史谈恺既平扶溪、大罗山贼，三十八年，请立广宁县。初奏县治设于谭圃，佥事经彦采、知县韦弁采士民议，乃于大圃建城，周三百三十九丈，高一丈六尺，东加高三尺，雉堞四百八十四。为门三：东曰长春，西曰艮成，南曰来会。其上有楼，北无门，建敌楼一，东加望楼一，窝铺十一。万历七年，巡按御史龚懋贤命推官罗应台增筑南门月城，拓东门四十丈。四十二年圮，知县赵廷忠筑。天启七年，知县黄梦瑞增筑城西垣墙，高三尺，长三十馀丈。

开平县城池　，旧开平屯堡，周三百五十丈，高八尺，厚二尺，止东、南二门。

皇清顺治七年，城守张瑞汉于“二门各建城楼一座

又建敌楼五座。康熙四年，知县高子翼修筑城垣，增高三尺，始建雉堞焉。额二门：东曰“紫来” ，南曰“常平。” 十一年，知县薛璧重修敌楼。

德庆州城池　：“古无城池。宋皇祐六年，侬智高乱，始筑子城。南辟大门，仅容廨舍、仓库。” 元至正间，总管孙振武重修。明洪武元年，守御千户邵成“视旧城狭隘，奏改城址，甃以砖石，高三丈，厚一丈五尺，周一千一百丈；壕深一丈，阔三丈，周一千一百五十丈。上置串楼七百二十，敌楼三十有九。门五：东二曰东胜，曰忠顺” ；南二曰“镇南” ，曰“广惠” ，北一曰“香山” ，俱设谯楼，后撤去串楼，止存敌楼。景泰七年，都御史马昂令周城增高三尺。成化七年，都御史韩雍命本府通判李敏、知州周俭重修，及羊桥马道，悉甃以砖。成化十五年大水，城圮三十馀丈，知州管淳、千户朱彻等修复。嘉靖五年，知州周文汉筑香山门月城后。十二年，知州陆舜臣重修。隆庆五年，知州杨士中修城浚壕，引香山之泉而注之壕，增修雉堞。以忠顺门僻在东北，难防，塞之。六年，创东胜门月城。万历元年，创南门月城。二十三年，知州陈荣祖开忠顺门，不利。二十七年，知州沈有严复塞。崇祯六年，知州商朝仕重修一次，又周增三尺。忠顺门楼之右，建文昌阁，以为州城控扼下关。

皇清康熙五年冬，东北倾圮者数十馀丈，知州秦世

科修复，又修北门楼一座。城守方弘纲修小南门楼一座。康熙十二年夏六月，大雨，崩城四十馀丈，署知州谭桓修复之。

封川县城池　：旧城周一百七十步，堑山为之。明正统十四年，黄萧养乱，典史陈顺因故址修筑墉堞城楼。其后西贼屡至，居民避地，城不能容。天顺二年，守备指挥王英展外城环栅，植刺竹以砖甃北城三十一丈，周共四百六十二丈。壕广四丈，深一丈四尺，周二百九十五丈。又濬西塘环之，有城门楼、角楼、敌楼，设更铺三十有七，为门三：东曰遵化，南曰“长清” ，西曰“镇宁。” 成化五年，都御史韩雍发银一千七百两，命知府黄瑜、同知马襄、知县万显分督军民，仍旧城基培筑，环以串楼，建门楼二：北曰镇北，南曰“巩南。” 弘治十七年，知县李煦复于城外建四门：东曰“文兴” ，东南曰遵化，南曰永清，西曰“长宁” ，规制加备。嘉靖二十五年，西城崩，知县吴蕙修复。万历二年，怀贺贼起栅，久朽坏。知县陈起耕甃文兴遵化门敌楼，规制一如城门。四十六年，雨潦，城圮并坏，窝铺四十馀间，知县方尚祖修。

开建县城池　，旧无城，明洪武间，于开江乡一都筑土为城，仅高六七尺。景泰元年，流贼攻陷，始调官军守御。天顺三年，指挥王芳、千户胡清见城基宽旷难守，乃约其制，存三之一，周植木栅，疏壕两重，各阔二丈五尺，深半之。于县北雁山濬源至五里，凿塘潴水，因名“水母塘。” 引沟灌壕，秋冬不竭。八年，都御史叶盛奏筑砖城，檄布政使张瑄、佥事傅博经度，令守备聂聪、知县黄瑜先筑土城，浚旧壕，阔四丈，深丈馀。环北而南，西临开江，建门三：南曰“迎恩” ，西曰“开江” ，北曰“镇边。” 成化元年，都御史韩雍复发帑金五百两，成之。周二百二十丈，高丈有九尺，面广一丈，基厚丈有八尺，串楼二百二十，敌楼五。嘉靖七年，典史黄世铎重修。十四年，洪水城圮，知县吕宾修复，始塞北门，撤串楼，作雉堞。隆庆五年，洪水复圮西城门，教谕何大纯重修。万历元年，知县胡希寅筑南门子城二十馀丈，开门三。又筑西门子城十馀丈，即“御戎台” 基。开门二门皆有楼。万历十一年，知县叶之盛开东门，上建串楼一座，塞西门。

皇清顺治十七年，知县侯干都“率民修城上南楼一。”

“座北、东西各城楼一座。” 康熙六年，子城倾圮，知县崔国祥重修，复完缮如故。康熙十一年，南楼复为风雨所毁，知县张冲斗捐赀重修。